  Виталий Пронин 12-тӥ июне Россилэн нуналыныз ӵош Ижевск пусйиз вордскем нуналзэ - 257-тӥ ползэ. Ижкарлэн нуналаз удмуртъёс ортчытӥзы Герберзэс.Ужрадъёс ортчизы Ижысь пӧртэм интыосын - азбаръёсын, паркъёсын, ульчаосын, «Пыраклы Россиен» монумент азьын, Иж тымет ярдурын... Калыкен ӵош отчы пыриськизы Удмуртилэн Тӧроез Александр Бречалов, Правительстволэн Тӧроез Ярослав Семёнов, шоркарысь кивалтӥсьёс Сергей Задорожный, Олег Гарин, Кун Думаысь депутатъёс Алексей Загребин но Валерий Бузилов, озьы ик Комиысь, Бурятиысь но эшшо кӧня ке улосъёсысь Кун Думае быръем депутатъёс.Сяська тугокоос валемын Пётр Шуваловлэн синпелетэз азе. Выльдӥськиз Ижлэн Данъян пулэз: отчы пыртэмын пӧртэм удысъёсын вормонъёс басьтэм 12 мурт но бадӟым азинсконъёсын ужась 6 предприятиос-организациос. 2-лы тросгес луизы Ижлэн дано гражданъёсыз но. Соос борды ватсаськизы Виктор Балакин но Юрий Боровик. Виктор Балакин 20 арлэсь кема ужамын «Ижмашын», 4 ар кивалтӥз Удмуртилэн шоркареныз. Юрий Боровик быдэс улонзэ тыршиз «Удмуртэнерго» огазеяськонын, СССР-ысь но Удмуртиысь дано энергетик.Эшшо туэ нырысьсэ Иж город Дума юнматӥз дано пусэз - «За заслуги перед Ижевском». Та пус сётӥськоз вормонъёс басьтэм муртъёслы. Нырысетӥосыз таӵе дано адямиос луизы Олимпийской шудонъёслэн чемпионзы Алина Загитова, тренер, великен ворттылонъя Россилэн кӧня ке пол чемпионэз Валерий Шапошников но мотозаводысь дано ветеран Лидия Ильина.Элина Кумачёва http://udmdunne.ru/2018/06/ul%d3%a5skom-pajjmymon-vakyteh-kyzy-pusjjimy-izhkarlehs-nunalzeh/  